《郦生长揖图》
宋代·刘克庄

高阳狂生六十馀，入谒自通臣博徒。
刘季嫚士如庸奴，对客濯足以两姝。
生云足下扶义初，奈何不礼长者乎。
隆准一笑延坐隅，与随何辈载后车。
刻六国印识尤迂，向微留侯几误渠。
胡雏闻人说汉书，千载而下犹揶揄。
掉舌所得良区区，投身沸鼎何其愚。
呜呼！博徒果不贤腐儒。

作者简介：刘克庄(1187～1269) 南宋诗人、词人、诗论家。字潜夫，号后村。福建莆田人。宋末文坛领袖，辛派词人的重要代表，词风豪迈慷慨。在江湖诗人中年寿最长，官位最高，成就也最大。晚年致力于辞赋创作，提出了许多革新理论。